‘आफूले टेलिभिजनमा मात्र देखेका खेलाडीसँग डे्रसिङ रुम सेयर गर्ने, अभ्यास गर्ने र खेल्ने मौका मेरा लागि ठूलो छ । यो अवसरको फाइदा उठाउँदै म धेरै कुरा सिक्नेछु’ उनले आईसीसीसँग भनेका छन् । ‘लर्डस, क्रिकेटको घरका बारेमा म के नै भन्न सक्छु र । यो क्रिकेटको एउटा पूर्ण इतिहास हो । अनि सबै क्रिकेटरका लागि एउटा सपनाको मैदान । सन् २०१६ मा त्यहाँ खेल्न पाउनु नै मेरा लागि ठूलो अवसर थियो । जुन फेरि दोहोरिने भएको छ । मलाई आउने दिनमा पनि यस्ता अवसरहरु पाउँछु भन्ने विश्वास मिलेको छ । यसका लागि म मेहनत पनि गर्नेछु । जसले मलाई मेरो क्रिकेट विकासमा सहयोग पुग्नेछ ।’उनले सन् २०१६ जुलाईमा लर्डसमै एमसीसीविरुद्ध खेल्दा २५ रन खर्चेर एक विकेट लिएका थिए । त्यो खेलमा नेपाल विजयी भएको थियो । सन् २०१४ मा त्यस समयका नेपाली राष्ट्रिय टिमका प्रशिक्षक पुबुदु दासानायकेले चितवनको क्याम्पाचौरबाट सिधै राष्ट्रिय टिममा ल्याएदेखि नै सन्दिपले आफूलाई प्रमाणित गरिरहेका छन् ।
